钦定古今图书集成/理学汇编/学行典/第265卷 > 武攸绪
## 钦定古今图书集成/理学汇编/学行典/第265卷 > 武攸绪

按《唐书隐逸传》：“武攸绪，则天皇后兄惟良子也。恬淡
寡欲，好《易》《庄周书》。少变姓名，卖卜长安市，得钱辄委
去。后更授太子通事舍人，累迁扬州大都督府长史、
鸿胪少卿。后革命，封安平郡王。从封中岳，固辞官，愿
隐居。后疑其诈，许之，以观所为。攸绪庐岩下，如素遁
者。后遣其兄攸宜敦谕，卒不起。后乃异之，盘桓龙门
少室间，冬蔽茅椒，夏居石室。所赐金银铛鬲、野服，王
公所遗鹿裘、素障、瘿杯，尘皆流积，不御也。”市田颍阳，
使家奴杂作，自混于民。晚年肌肉消眚，瞳有紫光，昼
能见星。中宗初，降封巢国公，遣国子司业杜慎盈赍
书以安车召拜太子宾客。苦祈还山，诏可。安乐公主
出降，又遣通事舍人李邈以玺书迎之。将至，帝敕有
司即两仪殿设位，行问道礼。诏“见日山帔葛巾”，不名
不拜。攸绪至，更冠带，杖入，通事舍人赞就位，攸绪趋
就常班再拜，帝愕然，礼不及行，朝廷叹息，赐予无所
受。亲贵来谒，道寒温外，默无所言。及还，中书门下学
士、朝官五品以上并祖城东。俄而诸韦诛，武氏连祸，
唯攸绪不及。睿宗恐其不自安，下诏慰谕，复召拜太
子宾客，不就。谯王重福之乱，攸绪以诬被系，张说表
置庐山。中书令姚元崇奏：“攸绪在武后时未尝辄出，
今州县逼遣，士为惊嗟。愿诏赐嵩山旧居，令州县存
问。”诏可。开元十一年卒。

按《旧唐书》：攸绪，惟良子也。少有志行。天授中，封安平
郡王，历迁殿中监，出为扬州大都督府长史。圣历中，
弃官隐于嵩山，以琴书药饵为务。中宗即位，以安车
备礼征之，降书曰：“朕闻大隐忘情，不去朝市；至人无
迹，何所凝滞。”王高标峻尚，雅操孤贞，有咸一之用，弘
体二之德。学究深远，理实精微。草芥貂蝉，锱铢缨绂，
“荫松山而辞竹苑，去朱邸而卧清溪，逍遥林壑，傲睨
箕颍，有年岁矣。朕虔膺圣历，重阐皇基，保乂邦家，宁
辑区寓，求贤采彦，俯谷窥山。王之所居，接近嵩岳，长
望高烈，思满风烟。驻跸乔岩，追寻大隗，鸣銮峒岫，询
访广成，机务殷繁，有怀莫遂。今遣国子司业杜慎盈，
以礼命征辟，扫夔龙之第，虚稷契之筵，神化丹青，朕
之志也。岂以黄屋之贵，倾彼白云之心，通变之宜，希
从降志，延贮阊阖，若在汾阳。”攸绪应召至都，授太子
宾客。寻请归嵩山，制从之。令京官五品已上饯送于
定鼎门外。及三思、延秀等构逆，诸武多坐诛戮，唯攸
绪以隐居不预其祸，时论美之。睿宗即位，又降敕曰：
“顷以贼臣结党，后族擅权，扇动宫闱，肆行鸩毒，灵祇
所感，奸恶伏诛。今得宗社乂安，天地交泰。卿久厌簪
绂，早慕林泉，守道不回，见几而作，兴言高尚，有足嘉
称。但怒用不迁，罪无相及，为善有验，卿之谓与？或虑
惊疑，故令慰谢。”其见重如此。寻征为太子宾客，不就。
开元二年，攸绪又请就庐山居止，制不许，仍令州县
数加存问，不令外人侵扰。十一年，卒，年六十九。